

Tutvustus
Vaal on esimene erakapitalil põhinev näituse- ja müügigalerii Eestis, tegutsedes alates 1990. aastast. Meie missioon on propageerida eesti nüüdiskunsti läbi intensiivse ja kõrgetasemelise näitusetegevuse. Galerii kunstipoliitikat kujundab algusest peale kuraator Eha Komissarov. Vaal püüab aidata kaasa meie kunstielu edendamisele, pakkudes oma publikule mitmekülgset valikut nii tunnustatud kunstnike kui ka loometee alguses olevate noorte töödest.
Galerii Vaal asub põnevas paigas – endise paberivabriku hoone Tartu maanteel Zelluloosi keskuses on loominguliselt inspireerivaks keskkonnaks. Vaala näitusesaal on olnud tunnistajaks noorte lootustandvate kunstnike, teiste hulgas Jaan Toomiku, Marko Mäetamme, Kaido Ole, Ene-Liis Semperi, Alice Kase, Tõnis Saadoja, Maarit Murka loometee algusele. Kaheksateistkümne tegutsemisaasta jooksul on galeriis toimunud kokku ligi 300 näitust. Uuema eesti kunsti kõrval on Vaal esitlenud ka maailmanimede nagu Marc Chagall, Pablo Picasso, Joan Miró ja Paul Delvaux' väljapanekuid.
Müügitegevuses lähtub Vaal põhimõttest pakkuda kunstihuvilistele valikut nii eesti kunsti kuldvarast kui ka moodsa kunsti põnevaist näiteist. Kevadel ja sügisel korraldab Vaal oksjone, mille käigus on uue omaniku leidnud paljud olulised teosed eesti kunsti ajaloost. Oksjoneil on müüdud näiteks Eduard Wiiralti, Konrad Mägi, Kristjan Raua, Nikolai Triigi, Paul Burmani, Villem Ormissoni jt. töid.
Galerii põhitegevuse kõrvalt püüab Vaal panustada eesti kunstielu arengusse, aidates kaasa meie kunstimaastiku põnevate leidude esiletõusmisele. Aastatel 1991-2000 andis Vaal välja aastapreemiat Harpuun eriliste töödega silma paistnud noortele kunstnikele, nüüdseks on Vaala kunstipreemia ümber kujundatud ning laureaat saadetakse preemiaks välisreisile mõnele väärikale kunstisündmusele. Viimastel aastatel oleme toetusvormiks valinud noortele kunstilaagrite korraldamise. Teeme seda koostöös Eesti Kunstiakadeemia, Tartu Ülikooli ja Tartu Kõrgema Kunstikooliga.